**Βουλευτικές εκλογές 2021**

**Εγγραφή στον εκλογικό κατάλογο**

Η Υπηρεσία Εκλογών ανακοινώνει ότι στις βουλευτικές εκλογές δικαίωμα ψήφου έχουν όλοι οι πολίτες της Δημοκρατίας ηλικίας 18 χρονών και άνω, που έχουν τη συνήθη διαμονή τους στην Κύπρο και είναι εγγεγραμμένοι στον εκλογικό κατάλογο.

Γι΄ αυτό, καλούνται όλοι οι δικαιούχοι όπως υποβάλουν έγκαιρα αίτηση για εγγραφή στον εκλογικό κατάλογο, ώστε να μπορέσουν να ψηφίσουν στις προσεχείς βουλευτικές εκλογές της 30ης Μαΐου 2021. **Τελευταία ημέρα υποβολής αιτήσεων είναι η 2α Απριλίου 2021.**

**Για σκοπούς των βουλευτικών εκλογών δικαίωμα εγγραφής στον εκλογικό κατάλογο έχουν και οι νέοι που θα συμπληρώσουν το 18ο έτος της ηλικίας τους μέχρι και τις 30.05.2021, που είναι η ημερομηνία διεξαγωγής των εκλογών. Η αίτηση και στην περίπτωση αυτή θα πρέπει να υποβληθεί οπωσδήποτε το αργότερο μέχρι τις 02.04.2021.**

Υπενθυμίζεται περαιτέρω ότι, μετά τις 2 Απριλίου 2021, καμία νέα εγγραφή ή/και αλλαγή δεν μπορεί να γίνει στον εκλογικό κατάλογο. Γι΄ αυτό, καλούνται οι νέοι εκλογείς όπως υποβάλουν έγκαιρα την αίτησή τους.

Έντυπα αιτήσεων μπορούν να εξασφαλιστούν από τα κατά τόπους Γραφεία των Επαρχιακών Διοικήσεων και των Κέντρων Εξυπηρέτησης του Πολίτη, από την Υπηρεσία Εκλογών και την ιστοσελίδα του Υπουργείου Εσωτερικών στη διεύθυνση [www.moi.gov.cy](http://www.moi.gov.cy).

ΥΠΗΡΕΣΙΑ ΕΚΛΟΓΩΝ

ΛΕΥΚΩΣΙΑ

4 Ιανουαρίου 2021